12 Ntho e ’ngoe eo re ka e etsang ho bontša hore re ikokobelletsa Molimo ke ho rapella Bakreste-’moho le rona, “ba fumaneng tumelo . . . e lekanang le ea rōna.” (2 Pet. 1:1) Ke eona ntho eo Epafrase a ileng a e etsa. O hlaha ka makhetlo a mararo feela ka Bibeleng ’me o hlaha mangolong a ngotsoeng ke Pauluse. Nakong eo a neng a tšoeroe Roma, Pauluse o ile a ngolla Bakreste ba phutheho ea Kolose, a ba bolella hore Epafrase o ne a lula “a ikitlaetsa molemong oa [bona] lithapelong tsa hae.” (Bakol. 4:12) Epafrase o ne a tseba Bakreste-’moho le eena hantle a bile a ba rata haholo. Le hoja a ne a tšoeroe le Pauluse, ha aa ka a inahana boeena feela eaba o lebala Bakreste-’moho le eena. (Filem. 23) O ile a ba rapella a ba a ba bitsa ka mabitso lithapelong tsa hae. Le rona ha re ka etsisa Epafrase, lithapelo tseo re li etsang molemong oa Bakreste-’moho le rona li ka ba thusa haholo.—2 Bakor. 1:11; Jak. 5:16.